Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Ј.М., поднесена против Решение на КЈП „Водовод“-Кочани, по предметот Барање за пристап до информации од јавен карактер, на 04.09.2025 година го донесе следното

**Р Е Ш Е Н И Е**

**1**.Жалбата изјавена од Ј.М., поднесена против КЈП „Водовод“-Кочани, заведена во Агенцијата со бр.08-457 на 26.08.2025 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган**.

**2.Решението на Имателот на информации од 22.08.2025 година СЕ ПОНИШТУВА.**

**3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Ј.М., како што е наведено во Жалбата, на 15.08.2025 година поднела Барање за пристап до информации од јавен карактер до КЈП „Водовод“-Кочани, со кое побарал по е-маил да и се достави електронски запис од следната информација:

„Список на времено вработени преку АПВ Анторис за месеците мај, јуни, јули и август 2025 година. Списокот да содржи име и презиме на вработениот, работно место и плата“.

Постапувајќи по ова Барање, Имателот на информации до Барателот доставил Решение и Записник од 22.08.2025 година, со печат на КЈП „Водовод“-Кочани, но без архивски број, а потпишани од страна на лицето за посредување со информациите од јавен карактер на КЈП „Водовод“-Кочани. Во Решението е наведено дека „...барањето е прифатено со тоа што одредени податоци се заштитени согласно Законот за заштита на личните податоци“ и дека на Барателот му се доставува Список кој „...содржи работно место и плата“, додека во Записникот стои дека „Барањето се прифаќа“ и дека „Информацијата на барателот му е доставена во бараната форма, со тоа што одредени податоци...беа заштитени согласно Законот за заштита на личните податоци“.

Незадоволен од добиените одговори од Имателот на информации, Барателот на информации поднел Жалба до Агенцијата, заведена со бр.08-457 на 26.08.2025 година. Во Жалбата, меѓу другото, е наведено: „Сметам дека името и презимето на времено вработените во случајот се информации од јавен карактер и треба да бидат доставени со оглед на тоа дека станува збор за трошење на јавни финансии, а со информации како што се име и презиме на вработените би можеле да се откријат евентуални судир на интереси, корупција и слично“.

Агенцијата, преку е-маил заведен собр.08-457 од 26.08.2025 година, ја препрати Жалбата до Имателот на информации и побара во рок од седум (7) дена да се произнесе по истата и до Агенцијата да ги достави сите списи во врска со предметот.

На 01.09.2025 година Имателот на информации до Агенцијата достави Одговор на жалба бр.03-2/230 од 01.09.2025 година, во кој наведува: „би сакале да потенцираме дека КЈП „Водовод“ Кочани е самофинансирачко претпријатие и не се финансира од средства од Буџетот на РМ...на подносителот уредно му се доставени информации кои се однесуваат на финансиските импликации како и пополнетите работни места испразнети по основ на Актот за систематизација на КЈП „Водовод“ Кочани и не се работи за евентуални судир на интереси, корупција или нешто слично. Во врска со името и презимето на времено вработените не се дадени во писмената информација од причина што сметаме дека давањето на истата се коси со Законот за заштита на лични податоци. Имено, овие лица не се наши вработени, туку отстапени од Агенцијата за привремени вработувања согласно Законот за агенциите за привремени вработувања. Оваа категорија на вработени не се редовно вработени во КЈП „Водовод“ Кочани, туку склучуваат договори со Агенцијата за привремени вработувања на определено време, а во соодветна тендерска постапка за избор согласно Законот за јавни набавки. Агенцијата како работодавач на оваа категорија на вработени лица отстапени на КЈП „Водовод“ Кочани, нема доставено сосгласност од лицата за давање на личните податоци на вработените лица. Обврската за посредување на информации на имателот согласно условите од чл.10 ст.1 алинеја 6 од Законот за слободен пристап до информации од јавен карактер не може да биде исполнета бидејќи не се работи за вработени лица во КЈП „Водовод“ Кочани, туку за времено вработени лица преземени од Агенцијата за привремени вработувања“.

Постапувајќи по Жалбата, Агенцијата за заштита на правото на слободен пристап до информациите од јавен карактер истата **ја уважи**, **Решението на Имателот на информации од 22.08.2025 година го поништи и предметот го врати на повторно постапување пред првостепениот орган**, поради следното:

Агенцијата за заштита на правото на слободен пристап до информациите од јавен карактер утврди дека Имателот на информации отпочнал првостепена постапка по Барање за пристап до информации од јавен карактер согласно член 20 став 1 од Законот за слободен пристап до информации од јавен карактер, но, иако донел Решение со кое се уважува Барањето на Барателот, не му ги доставил во **целост бараните информации на начин и во форма наведени во Барањето.**

Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“.

Агенцијата му укажува на Имателот на информации дека, во конкретниот случај, е должен одново да направи увид и проверка во бараните информации и со сигурност да утврди дали бараните информации спаѓаат во редот на информации од јавен карактер, или во редот на исклучоците од слободниот пристап до информации. Поконкретно, во случајов треба да се утврди дали бараните податоци се опфатени со член 10 став 1 алинеја 1, 6, 18, 21 и 22 од Законот за слободен пристап до информации од јавен карактер, или пак со член 6 став 1 од истиот Закон.

Што се однесува на наводите на Имателот дадени во Одговорот на жалба бр.03-2/230 од 01.09.2025 година дека „...КЈП „Водовод“ Кочани е самофинансирачко претпријатие и не се финансира од средства од Буџетот на РМ...“, Агенцијата му обрнува внимание на Имателот на информации дека КЈП „Водовод“ Кочани е основано како Комунална работна организација со Решение на Собранието на Општина Кочани бр.01-1532 од 02.02.1968 година и дека со Одлука на Собранието на Општина Кочани бр.08-5606/1 од 16.11.1989 година е основано како Јавно претпријатие, што значи дека КЈП „Водовод“ Кочани врши јавни овластувања утврдени со закон, односно дејности од јавен интерес, финансирани и преку буџетот на Општината.

Согласно член 3 алинеја 7 од истиот Закон - „јавен интерес" во остварувањето на правото на пристап до информации подразбира, но не се ограничува, на интерес за информации, со чие што објавување, односно остварување пристап: 1) ќе се открие злоупотреба на службена положба и коруптивно однесување; 2) ќе се открие противправно стекнување или трошење на буџетски средства; 3) ќе се открие потенцијален судир на интереси; 4) ќе се спречат и откријат сериозни закани по здравјето и животот на луѓето; 5) ќе се спречи и открие загрозување на животната средина; 6) ќе се помогне да се разбере прашањето за кое се креира јавна политика или се води парламентарна дебата и 7) ќе се овозможи еднаков третман на секој граѓанин пред законите.

Што се однесува, пак, на наводите на Имателот дадени во неговиот Записник од 22.08.2025 година дека „... одредени податоци...беа заштитени согласно Законот за заштита на личните податоци“, Агенцијата му укажува на Имателот на информации дека одбивање на пристапот до бараната информација, или до дел од бараната информација, може да се спроведе само врз основа на исклучоците утврдени таксативно во член 6 став 1 од Законот за слободен пристап до информации од јавен карактер.

Притоа, Имателот на информацијата е должен да има предвид дека исклучоците не се апсолутни, на што укажува и одредбата од член 6 став 3 од Законот за слободен пристап до информации од јавен карактер, според која: „По исклучок од ставот 1 на овој член имателите на информации ќе одобрат пристап до информација, по задолжително спроведениот Тест на штетност, со кој ќе се утврди дека со објавувањето на таквата информација последиците врз интересот што се заштитува се помали од јавниот интерес утврден со закон што би се постигнал со објавувањето на информацијата“. Воедно, во случај на делумно одбивање на пристапот до бараната информација, Имателот на информации е должен да приложи доволно докази со кои ја оправдува недостапноста до информациите.

Во конкретниот случај, Агенцијата смета дека бараната информација не треба да спаѓа во редот на исклучоците од Законот за слободен пристап до информации од јавен карактер, поради што со давање на бараните податоци нема да настане штета за Имателот на информации. Со давање на бараните информации ќе се обезбеди поголема транспарентност и отчетност на работата на Имателот на информации.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Заменик директор/Zëvendës drejtor,**

**Blerim Iseni**